ગુજરાતી સમાચાર: આવા લોકો ચલાવશે UPની વિધાનસભા! | Among 403 Mlas In Up 322 Crorepatis 143 Criminals - India News | I Am Gujarat
Gujarati News India આવા લોકો ચલાવશે UPની વિધાનસભા!
આવા લોકો ચલાવશે UPની વિધાનસભા!
Published: Mar 14, 2017 04:19 am IST
ઇન્ડિયા ટાઈમ્સ
પૈસો અને ક્રાઈમ રાજકારણથી ક્યારેય બહુ દૂર નથી રહ્યા. પણ ઉત્તર પ્રદેશમાં તો આ વખતે આ બંનેએ કંઈ નવી જ સીમા ઓળંગી દીધી છે. ઉત્તર પ્રદેશમાં કાયદો અને વ્યવસ્થા જેના હાથમાં છે તેવા 403માંથી 322 ધારાસભ્યો કરોડપતિ છે જ્યારે 143 સામે મર્ડર સહિતના ગંભીર ગુના દાખલ થયેલા છે.
નેશનલ ઇલેક્શન વૉચના રિપોર્ટ મુજબ કરોડપતિના લિસ્ટમાં ગોંડના કર્નલગંજ મતવિસ્તારના ધારાસભ્ય અજય પ્રતાપ સિંહનું નામ ટોચ પર આવે છે. સિંહે પોતાની એફિડેવિટમાં કબૂલ્યુ છે કે તે એક ખેડૂત છે અને તેમની પાસે રૂ. 50 કરોડથી વધુની પ્રોપર્ટી છે જેમાં 60 કિલો સોના, સાત ગાડીઓ, છ બંદૂકનો સમાવેશ થાય છે. ઉત્તર પ્રદેશની ચૂંટણીમાં કુલ 1455 કરોડપતિઓએ ઝંપલાવ્યુ હતુ.
ચૂંટાયેલા 403 ધારાસભ્યોમાંથી 143 સભ્યો એવા છે જેમની સામે ક્રિમિનલ કેસની તપાસ ચાલી રહી છે. આમાંથી 107 સામે તો મર્ડર, સ્ત્રીઓ પર અત્યાચાર સહિતના ગંભીર ગુના દાખલ કરાયા છે. માફિયા ડોનમાંથી રાજકારણી બની ગયેલો બસપાનો મુખ્તાર અન્સારી આમાં ટોચના ક્રમે છે. અન્સારી સામે 16 ક્રિમિનલ કેસ છે જેમાં 5 કેસ તો મર્ડરના છે. ચૂંટણીમાં કુલ 4853 ઉમેદવારોએ ઝંપલાવ્યુ હતુ જેમાંથી 860 સામે ક્રિમિનલ કેસ ચાલી રહ્યા છે.
નવા ચૂંટાયેલા ધારાસભ્યોમાંથી સ્ત્રીઓની સંખ્યા માત્ર 40 જેટલી જ છે. કુલ 4853 ઉમેદવારોમાંથી સ્ત્રીઓની સંખ્યા માત્ર 479 જેટલી જ હતી જે 10 ટકાથી પણ ઓછી છે. ચૂંટાયેલા ધારાસભ્યોમાંથથી 72 ટકા પાસે જ ગ્રેજ્યુએટ કે તેથી ઉપરની ડીગ્રી છે. અન્ય 28 ટકા ગ્રેજ્યુએટ પણ નથી.